
Camera Deputaţilor

Comisia pentru muncă şi protecţie socială

Nr.27/117/10 aprilie 2007
R A P O R T

asupra proiectului de Lege privind aprobarea Ordonanţei de urgenţă a Guvernului nr.107/2006 pentru modificarea Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice

1. În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PL.x 165 din 21 martie 2007, cu dezbaterea pe fond în procedură de urgenţă, a proiectului de Lege privind aprobarea Ordonanţei de urgenţă a Guvernului nr.107/2006 pentru modificarea Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1725/18.12.2006)

· avizul favorabil al Consiliului Economic şi Social.
· avizul favorabil al Comisiei pentru administraţie publică, amenajarea teritoriului şi echilibru ecologic (nr.26/1514/27.03.2007)

· avizul favorabil al Comisiei juridice, de disciplină şi imunităţi (nr.31/299/27.03.2007).
Proiectul de lege are ca obiect de reglementare modificarea Ordonanţei de urgenţă a Guvernului nr.5/2003 privind acordarea de ajutoare pentru încălzirea locuinţei, precum şi a unor facilităţi populaţiei pentru plata energiei termice, aprobată prin Legea nr.245/2003, cu modificările şi completările ulterioare. 
Comisia propune Plenului Camerei Deputaţilor aprobarea proiectului de lege în forma prezentată, pentru eliminarea inechităţilor create şi extinderea categoriei de beneficiari ai ajutoarelor pentru încălzirea locuinţei cu lemne, cărbuni, combustibili petrolieri, asupra tuturor familiilor şi persoanelor singure cu venituri pe membru de familie de până la 500 de lei, la fel ca în cazul încălzirii cu energie termică în sistem centralizat sau gaze naturale.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterile care au avut loc în şedinţa comisiei din 3 aprilie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei
· d-l Dumitru Călinoiu – director, Ministerul Muncii, Solidarităţii Sociale şi Familiei.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Proiectul de lege a fost adoptat de Senat în şedinţa din 19 martie 2007.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

